Konstantinas Jablonskis

Konstantinas Jablonskis (1892 m. rugpjūčio 23 d. Mintaujoje, Latvija – 1960 m. liepos 28 d. Vilniuje) – Lietuvos teisininkas, teisės istorikas, akademikas.

Biografija 
Kalbininko Jono Jablonskio ir literatės Konstancijos Sketerytės–Jablonskienės sūnus.

1909 m. baigė Panevėžio gimnaziją. 1909–1911 m. studijavo Peterburgo psichoneurologijos institute, 1911–1916 m. Maskvos universiteto Teisės fakultete. 1919 m. vedė Maskvos universiteto absolventę matematikę Sofiją Landsbergytę. 1919 m. bolševikų valdžios paskirtas Centrinio istorijos archyvo vedėjo pavaduotoju.

1919–1920 m. rūpinosi Lietuvos archyvų organizavimu bei knygų ir archyvinės medžiagos iš Lietuvos dvarų pargabenimu į Kauną. 1919–1936 m. Valstybinės archeologijos komisijos narys, 1930–1935 m. pirmininkas. 1922–1939 m. Kauno apygardos teismo teisėjas. 1929 m. su grupe istorikų Kaune įsteigė Lietuvos istorijos draugiją. 1933 m. baigęs Vytauto Didžiojo universiteto Teisių fakultetą, nuo 1935 m. universiteto neetatinis lektorius, nuo 1940 m. docentas, nuo 1941 m. profesorius. 1938–1940 m. Valstybės tarybos narys.

1940–1941 m. LSSR Centrinio archyvo Pažaislyje direktorius. 1941 m. balandžio 25 d. įsteigus LSSR MA Istorijos institutą, tapo pirmuoju jo direktoriumi (iki 1943 m.). 1944–1960 m. Vilniaus universiteto Teisės fakulteto profesorius. Nuo 1946 m. Lietuvos istorijos instituto mokslinis bendradarbis, nuo 1958 m. LSSR istorijos Ikispalinio laikotarpio sektoriaus vadovas. 1956 m. tapo LSSR Mokslų akademijos tikruoju nariu. Sudarė ir paskelbė vertingų Lietuvos istorijos šaltinių rinkinių.

Bibliografija 
 K. Jablonskis, Dėl 1408 metų Vytauto privilegijos Kauno miestui tikrumo, Kaunas, [1930].
 XVI amžiaus Lietuvos inventoriai (Istorijos archyvas, I), surinko K. Jablonskis, Kaunas, 1934.
 Lietuviški žodžiai senosios Lietuvos raštinių kalboje, t. 1: Tekstai, sudarė K. Jablonskis, Kaunas, 1941.
 Lietuvos valstiečiai XIX amžiuje, red. K. Jablonskis, Vilnius: Valstybinė politinės ir mokslinės literatūros leidykla, 1957.
 Lietuvos valstiečių ir miestelėnų ginčai su dvarų valdytojais, d. 1 (XVI–XVII amžiai), sudarė K. Jablonskis, Vilnius, 1959.
 Prūsijos valdžios gromatos, pagraudenimai ir apsakymai lietuviams valstiečiams, parengė K. Jablonskis, Vilnius: Valstybinė politinės ir mokslinės literatūros leidykla, 1960.
 Статут Великого княжества Литовского 1529 года, под. ред. К. И. Яблонскиса, Минск, 1960.
 Lietuvos valstiečių ir miestelėnų ginčai su dvarų valdytojais, d. 2 (XVIII amžius), red. K. Jablonskis, Vilnius, 1961.
 Lietuvos inventoriai XVII a. , parengė M. Jučas, K. Jablonskis, Vilnius, 1962.
 K. Jablonskis, Lietuvos valstybės ir jos teisės istorija nuo XIV a. iki XVI a. vidurio, Vilnius, 1971.
 K. Jablonskis, Lietuvių kultūra ir jos veikėjai, sudarė V. Merkys; red. J. Jurginis, Vilnius, 1973.
 K. Jablonskis, Istorija ir jos šaltiniai, sudarė V. Merkys, Vilnius: Mokslas, 1979.
 Raganų teismai Lietuvoje (Lietuvos teisės paminklai, II), sud. K. Jablonskis, R. Jasas, Vilnius, 1987.

Įvertinimas 
 1928 m. DLK Gedimino 2 laipsnio ordinas
 1958 m. LSSR valstybinė premija
 1959 m. LTSR nusipelnęs mokslo veikėjas

Atminimo įamžinimas 
 1978 m. ant namo Kaune (Parodos g. 11) atidengta memorialinė lenta 
 Profesoriaus mokslinei ir pedagoginei veiklai VU TF atminti atidaryta Konstantino Jablonskio auditorija (esanti VU JR antrame aukšte, Saulėtekio 9)

Šaltiniai

Literatūra 
 Konstantinas Jablonskis: knyga mokiniams / Vytautas Merkys. – Kaunas, 1991. – 384 p.
 Konstantinas Jablonskis ir istorija: straipsnių rinkinys (sud. Edmundas Rimša). – Vilnius: Lietuvos istorijos instituto leidykla, 2005. – 384 p.: iliustr. – ISBN 9986-780-64-0
 Konstancijos ir Jono Jablonskių šeima: atsiminimai ir laiškai (sud. Eglė Lukėnaitė-Griciuvienė). – Vilnius: Lietuvos nacionalinis muziejus, 2009. – 244 p.: iliustr. – ISBN 978-9955-415-93-0

LTSR valstybinės premijos laureatai
Lietuvos mokslų akademijos tikrieji nariai
Lietuvos teisės istorikai